**Správa o činnosti RZ SKSI v Žiline na Členskú schôdzu za uplynulé obdobie od 22/02/2012 do 05/03/2014 a zámery na ďaľšie obdobie.**

**Vážený pán predseda, vážené dámy a páni, vážení hostia,**

dovoľte mi Vás stručne v tejto správe oboznámiť s činnosťou RZ v Žiline za obdobie od poslednej členskej schôdze konanej 22.2.2012.

Na začiatok spomeniem bežné činnosti, ktoré sa stali rutinou pre naše RZ- organizujeme semináre a skúšky pre stavebných dozorov a stavbyvedúcich a vzdelávacie programy pre našich členov. Tí, ktorí sa uvedených činností zúčastňujete viete, že našou snahou je čo najviac skvalitniť činnosť v oblasti vzdelávania. Snahou predstavenstva SKSI je zavedenie videokonferencii do každého regiónu ktoré by umožnili zdieľať vzdelávanie v ostatných regiónoch. Našou snahou bolo obnoviť a skvalitniť činnosť Inžinierskeho konzultačného strediska pri SKSI v Bratislave formou tvorenia centrálnej ponuky kalendára akcií v zmysle požiadaviek jednotlivých odborných sekcií zatiaľ bez odozvy. Sem-tam sa pri tejto činnosti objavia finančné problémy, ktoré sa snažíme riešiť sponzorsky. Vstupné na semináre je určované podľa dĺžky seminára a predpokladaných nákladov. Jednou z činností je aj organizovanie reklamných prednášok, v ktorých sa snažíme Vám sprostredkovať informácie o nových materiáloch a technológiách. Nebudem uvádzať príklady, tí ktorí sa ich zúčastňujete viete o ich kvalite. Každá iniciatíva od členov regiónu v tejto oblasti je vítaná, stačí zájsť za niekým z Výboru .

Čo je nové (resp. staré ale fungujúce)

* Výbor funguje bezproblémovo, nefunguje akurát účasť na mediálno spoločenských akciách na ktoré musím výbor nútiť ísť, podobne schôdze a valné zhromaždenia. Je mi jasné že každý z nás má rodinu, ale aj „rodina“ SKSI by mohla alebo mala niečo znamenať
* Čo ma mrzí je to, že aktívne pracujú asi iba 3odborné sekcie- najviac sekcia pozemné stavby na čele s Ing.Štroncerovou a sekcia statiky kde je veľmi aktívny Ing.Richard Gáborík, a sekcia VUS Dr.Ing..Katka Zgútová s doc. Svrčekom. Ostatné sekcie nám stoja a nedarí sa nám to rozhýbať. Niektoré fakty zo seminárov:
* za roky 2012 a 2013  bolo zorganizovaných 8 prezentačných seminárov ( napr. HILTI (2x), GEOBRUGG AG, Sika Slovensko, Idea RS Slovensko, Rector Slovakia, Minova, Schőck a pod.) a 1 odborný seminár Ako správne zatepľovať
* prebehlo 6  prípravných seminárov ku skúškam odbornej spôsobilosti na SV/ SD, ktorých sa zúčastnilo 150 ľudí
* 6- krát sa konali skúšky odbornej spôsobilosti na činnosti SV/SD, celkovo bolo vyskúšaných 172 ľudí
* v novembri 2013 sa konali skúšky odbornej spôsobilosti pre energetickú certifikáciu, bolo vyskúšaných 10 osôb
* za roky 02/2012 a 01/2014 sa  3-krát konalo zasadnutie rozšíreného Výboru RZ, doplnené o predsedov KOS
* spolupráca so SvF Žilinskej univerzity – v roku 2011 sa opäť rozšírila spolupráca, v marci sme zorganizovali prezentáciu SKSI na pôde ŽU, ktorá bola zameraná na oslovenie študentov s možnosťou získať dobrovoľné členstvo v SKSI a s tým súvisiace výhody- prístupy k STN, výrazne lacnejšie publikácie a možnosť bezplatnej účasti na vzdelávacích aktivitách , výsledok je niekoľko mladých dobrovolných členov. V septembri 2012 a 2013 sme slávnostne na schôdzi rozšíreného výboru RZ odovzdali cenu za najlepšiu diplomovú prácu. V roku 2013 víťazovi- študentovi SvF Ing. Michalovi Šmalovi a cenu za najlepšiu bakalársku prácu víťazke – študentke SvF Bc. Zuzane Račkovicovej
* no a v neposlednom rade by sme radi spomenuli aj spoločenské akcie, v ktorých organizovaní chceme tiež pokračovať v budúcnosti - treba spomenúť novoročnú kapustnicu pre členov, ktorú sme zorganizovali už druhý x v novom januárovom termíne a ktorá sa teší veľkému záujmu, túto akciu úspešne organizujeme od r. 2003 a teda tohtoročná už bola jubilejná 10
* minulý rok sme zorganizovali celoslovenskú spoločenskú akciu koncert vážnej hudby v žilinskom ŠKO . Žilinské ŠKO v súčasnosti predstavuje špičkové hudobné teleso v Európe , a je nám cťou, že takýto súbor je ochotný nás prichýliť pri tejto spoločenskej akcii. V apríli, konkrétne v piatok 25. 4. 2014 o 19.00 h plánujeme druhý ročník tohto podujatia, na ktorí vás srdečne pozývame. Pevne veríme že sa nám na túto akciu podarí pozvať významné osobnosti stavebníctva, mesta a žilinského VÚC. Sledujeme tým hlavne zvýšenie postavenia povolania stavebného inžiniera

Ďalej vás chcem informovať o tom že sme vytvorili v spoluprácií s centrálou v Bratislave a ministerstvom nové skúšobné senáty pre skúšky ASI, SV, SD, EHB.

Stav regionu  počty členov

Autorizovaní stavební inžinieri....632 členov

Dobrovolní členovia..... 38 členov

Právnické osoby......79 členov

Čestní členovia.......... 2 členovia

Spolu: 751 členov

Chcem vás poprosiť aby ste vždy nahlásili zmeny adries či už „kamenných“ alebo elektronických- je to doležite pre našu komunikáciu s Vami.

Idem trošku do vyššej politiky komory. Vážené dámy a páni predstavenstvo komory za tieto dva roky vyriešilo neskutočné množstvo vnútorných problémov ktoré ho vyťažili do maxima. Napriek tomu si našlo priestor a čas aby sa intenzívne venovalo problematike nového stavebného zákona a presadilo vaše záujmy do nového stavebného zákona a novej 138 – zákona ktorý sa nás bytostne týka. Snahy zákonodarcov a ich „radcov“ boli zamerané tak aby sa z nás stali „konštruktéri“ architektov. Obzvlášť musím oceniť prácu pána Predsedu Vlada Benka, Otta Tokára a v nemalej miere aj pani riaditeľky Diany Krížovej. Ako člen predstavenstva a predseda žilinského regiónu si dovolím vysloviť za náš región týmto ľuďom vďaku. Tí čo ma poznáte viete že servítok pred moju pusu si moc nedávam- preto aj kritika- chcem požiadať vedenie komory aby sa konečne prestali zaoberať nezmyselnými rozpočtami regiónov a delením peňazí na jednotlivé regióny. Ja osobne toto považujem za čisto účtovníckú záležitosť- som hlboko presvedčený že bežné náklady regiónu sú v každom regióne rovnaké plus mínus pár euro. Celoživotné vzdelávanie sa ide zabezpečiť pomocou videokonferencií, na ktoré sa pomaly všetky regióny vybavujú. Toto delenie peňazí žerie neskutočne čas a sily predstavenstvu. Som hlboko presvedčený že tento čas a sily by sme mali venovať odbúravaniu nekalej konkurencií v podobe zahraničia (bežne sú po našich stavebných úradoch projekty opečiatkované českými či rakúskymi pečiatkami) či školským software.

Ak som na niečo alebo niekoho v správe zabudol, prepáčte, pokiaľ si spomeniem posuniem to do diskusie.

Ďakujem.

Ing.Boris Vrábel, PhD.

Predseda Výboru RZ SKSI Žilina